આમ થવા પાછળનું કારણ અત્યંત સિમ્પલ છે. ભાજપના કટ્ટરતમ ટેકેદારને લગભગ બે-અઢી વર્ષ પહેલા ઉભા કરવામાં આવેલા આ ગઠબંધન પ્રત્યે ગુસ્સો હતો. જમ્મુ અને કાશ્મીરના અન્ય રાજકીય પક્ષો કરતા PDP નો રાજકીય ઢોળાવ પાકિસ્તાન પરસ્ત રહ્યો હોવાની હકીકત ભાજપના સમર્થકોને બરોબર ખૂંચતી હતી. જો કે PDP ની છૂપી પાકિસ્તાન પરસ્તી જગજાહેર હોવા છતાં બહુ નજીકના ભૂતકાળમાં કોંગ્રેસ પણ તેની સાથે શાસનમાં હિસ્સો ભોગવી ચૂકી છે. એ વાત અલગ છે કે જ્યારે ભાજપે PDP સાથે જોડાણ કર્યું ત્યારે કોંગ્રેસે પોતાનો એ ભવ્ય ભૂતકાળ ભૂલી જઈને તેની ટીકા જરૂર કરી હતી.